Ljudstva Altaja v altajskem visokogorju živijo tako kot so živeli njihovi predniki – v popolni harmoniji z naravo, s svojimi duhovi in bogovi, ki prebivajo na gorskih vrhovih. Kot čuvaji Vrat Bogov in Vrat v Šambalo živijo skromno, ohranjajo povezavo s svojimi predniki in duhovi Altaja, spoštujejo svojo deželo in njena sveta mesta, ter upoštevajo tri zapovedi, ki jih vodijo pri vsaki misli in dejanju: SMISEL, PRAVI ČAS IN PRAVA MERA! 

Povedali so mi staro legendo o nastanku sveta, ki vam jo posredujem z namenom, da Erlika, ki ga vsi nosimo v sebi, sprejmete v smislu zgoraj navedene modrosti in njegovemu delovanju določite pravo mero, da vam bo v pomoč na potovanju, ki mu pravimo življenje. Življenje Altajci namreč razumejo kot potovanje z določenim smislom oz. namenom, korak tega potovanja pa naj bo umerjen po pravem času in pravi meri.

ALTAJSKA LEGENDA O NASTANKU SVETA
Na začetku na Zemlji ni bilo gora, rek, travnikov, ljudi in živali – bilo je le nebo in neskončen ocean. Na nebu je živel bog Ulgen s štirimi sinovi Kurbustani. Sinovi so se odločili, da bodo ustvarili svet – Zemljo -  lep svet, na katerem bo živel človek, ki bo podoben bogovom in bo zato nesmrten. Ko so razglabljali o tem, kako naj ustvarijo svet, so prišli do ugotovitve, da potrebujejo zemljo, ki leži na dnu oceana. Najmlajšemu bratu Erliku so naročili, naj z dna oceana prinese prgišče zemlje, da bodo iz tega ustvarili svet. Erlik je z dna oceana prinesel prgišče zemlje, ki jo je dal bratom, v svoj žep pa je skril še nekaj zemlje. Bratom se je dozdevalo, da Erlik nekaj skriva,kajti vedeli so, da njihov mlajši brat običajno misli in dela drugače kot ostali. Zato so rekli:«Če kdo od nas karkoli skriva, Zemlja ne bo tako lepa kot smo jo načrtovali.«  Po tem so bratje naredili Zemljo in človeka. Preden so ga oživeli, je Erlik vprašal svoje brate:«Kako ga bomo oživeli in kako dolgo bo živel?« Medtem ko so bratje želeli ustvariti nesmrtnega človeka, je Erlik – kot vedno z mislimi in dejanji drugačen od svojih treh bratov – razmišljal o njegovi minljivosti. Bratje so zato naročili vrani, naj leti na drugi konec sveta in prinese od tam vodo nesmrtnosti. Erlik pa je razmišljal:«Zakaj bi bil človek nesmrten in enak nam bogovom?« Vzel je konja, ga ubil in njegovo meso razložil po poljani, čez katero je letela vrana z vodo nesmrtnosti v kljunu. Vrana je bila utrujena in lačna. Vedela je, da ima sveto poslanstvo, ki so ji jo zaupali bogovi – prinesti sveto vodo. Štiri dni je krožila nad poljano z mesom, po tem je zakrakala kra-kra in posoda s sveto vodo ji je padla s kljuna. Tam, kamor je padla voda, so zrasla drevesa: sibirska cedra, breza in smreka. Bratje so se razjezili na neubogljivega Erlika in ga kaznovali tako, da so mu prepovedali živeti na Zemlji. Tako si je Erlik s prgiščem zemlje, ki jo je skril v žep, ustvaril svoj svet pod zemljo. Tam vlada čustvom in v njegovem svetu so doma agresija, zavist in žalost. V človeku Erlik domuje v peti, saj so mu bratje dodelili tako mero bivanja v človeku. Nekaj malo Erlika in čustev, ki jim vlada, je namreč človeku v pomoč. Če je agresija v »meri« , služi človeku kot pomoč pri obrambi. Če je zavist v meri, služi človeku kot izziv, da stremi k višjim ciljem. Če je žalost v meri, zna človek  najti radost in veselje v drobnih in preprostih stvareh. 

Tako Altajci vsem negativnim čustvom namenjajo le mali prostor na svoji peti, kar pomeni, da ne dopuščajo možnosti, da se agresija, zavist in žalost naselijo v človeku v celoti.
Ko so negativna čustva omejena pri svoji moči, nam služijo kot pomoč pri ustvarjanju dobrega in pri oblikovanju lepega sveta. Pri tem z upoštevanjem treh zapovedi – smisel, pravi čas in prava mera – lahko postanemo tvorci sreče, zdravja, blaginje, ljubezni in notranjega miru. Vse to sem zaznala v ljudeh, ki živijo na Zlatih gorah – v altajskem jeziku Altaj pomeni Zlata gora.   

Altajci spoštujejo svojo domovino – svoje čudovite doline, reke in gore častijo kot sveta mesta. Ob upoštevanju sakralnega pomena svoje zemlje vedo, da je okolje, v katerem bivamo, le odraz naše notranjosti. Lepota duše se odraža v lepoti pokrajine. Na potovanju po Altaju se mi je nehote vsiljevala primerjava z našo lepo domovino in ob vprašanju kje smo izgubili ta raj v sebi, se mi je ob altajskih treh zapovedih izoblikoval odgovor: Erlik je prevzel vodilno vlogo v nas in svoj svet razširil čez meje, ki so mu bile določene. Morda nam bo modrost teh preprostih ljudi daljnega Altaja vodilo na poti iskanja izgubljenega raja.

